**Tur til Løvlia – samhold og aktivitet – takk for støtten!**

Helgen 18-19 juni 2022 gikk den årlige turen til Løvlia av stabelen. Hemings treningsgruppe for utviklingshemmede har en rikholdig meny av aktivitetstilbud gjennom hele året. Takket være sponsorbidrag fra gode samarbeidspartnere kan denne flotte gjengen også få reise på en årlig helgetur.

Den gode stemningen er på plass allerede ved fremmøte på Hemingbanen der bussen frakter gjengen helt frem til døren på Krokskogens flotte markastue Løvlia.

Høydepunktene i programmet er uteaktiviteter, leker og tur tilpasset vær og behov. Ivrige deltakere utfordrer konsentrasjon og balansetrening gjennom øvelser som ballkast, pilkast, og tautrekking. Lunsjen er ute i det fri, med frukt, grønt og grill.

Inne på hytta samles vi til gode måltider, fellesskap rundt bordene, brettspill og quiz. Aktivitetsøktene ledes av ungdomstrenere som har dette som sin ekstrajobb ved siden av skoler og studier. Flere av dem er selv aktive i Heming innen sine idretter. Samspillet og innsatsen fra trenerne er del av suksessoppskriften for aktivitetstilbudet Heming kan gi denne gruppen hele året.

Og uten våre trofaste sponsorer kunne vi ikke fått til Løvlia-turen. Vi ønsker å rette en stor takk til våre samarbeidspartnere for betydelig økonomisk bidrag til turen. Støtten gjør at vi kan ha med trenere, samt redusere prisen for ledsagere og deltakere slik at flere kan delta.

Denne flotte sommerhelgen var vi 30 stk som fikk med oss årets Løvlia-eventyr, inkludert deltakere, ungdomstrenere og foreldre. Alle sammen kom vi tilbake med påfyll og fornyet energi som skal tas med videre utover høsten.

Hjertelig takk!